Tesla Model S

Tesla Model S on viieukseline elektriauto, mida toodab Tesla Motors alates juunist 2012.

NHTSA (Põhja-Ameerika Kiirteeohutuse Assotsiatsioon) turvalisuse testis sai Model S 5 tärni viiest võimalikust, kuigi see on "kiirenduselt seeriaautode seas kolmas" ja kõige kiirem, mida veel toodetakse. Tesla Model S 85 (310 mJ) elektriline sõiduulatus on USA keskkonnaameti (Enviromental Protection Agency – EPA) andmetel 426 km, suurem kui ühelgi teisel elektriautol uuringu tegemise ajal (2012). EPA andmetel on auto energiakulu 237,5 Wh/km (24 kWh/100 km), mis teeks selle arvestuslikuks kütusekuluks 2,64 l/100 km.

Model S oli esimene elektriauto, mis suutis tõusta autode müügi ühe kuu edetabeli tippu terves riigis (Norras septembris ja detsembris 2013 ning Taanis detsembris 2015). Model S-i müügiarvud ületasid 100 000 (üle maailma) 2015. aasta detsembris.

Model S oli maailma müüduim pistikühendusest (elektrivõrgu-pistikupesa) laetav elektriauto 2015. aastal ning 2014. aastal samas arvestuses teine. 2015. aastal oli Model S ka müüduim pistiklaetav elektriauto Ameerika Ühendriikides. Kogu maailma müügiarvudest moodustasid 2015. aasta detsembris 60% USA-s müüdud Model S-id ning 9,4% Norras müüdud. Teised juhtivad turud on Hiina, Holland, Kanada, Taani, Saksamaa ja Šveits. 2015. aasta detsembri seisuga oli Tesla Model S maailma müüduim pistiklaetavate elektriautode tabelis Nissan Leafi järel teine.

Tesla Model S on saanud järgmisi auhindu: 2013 World Green Car of the Year, 2013 Motor Trend Car of the Year, ajakirja Automobile magazine aasta auto 2013, ajakirja Time 25 Best Inventions of the Year 2012 auhinna ning Car and Driver nimetas selle sajandi autoks.

2016. aastal uuendas Tesla Model S-i disaini, mis on nüüd sarnasem Model X-i omaga. Saadaval on versioonid 60, 60D, 70, 70D, 75, 75D ja 90D (arv näitab akude mahutavust (kWh) ning D tähistab topeltmootorit). Mudelite 70 ja 70D omanikud saavad tellida tarkvarauuenduse, mis muudab nende Tesla 75-ks, mis lisab 30 km sõiduulatust. sama saavad teha ka 60 ja 60D omanikud, kuid neile maksab see 8111 €.

Ajalugu
Tesla Model S-i disainis Franz von Holzhausen, kes töötas enne seda Mazda Põhja-Ameerika harus. Uuringute ja arenduse ajaks sai auto nime WhiteStar.

Tesla Model S avalikustati pressiteates 30. juunil 2008 ning selle prototüüpi esitleti pressikonverentsil, mis toimus 26. märtsil 2009.

Veebruaris 2008 spekuleeriti, et Tesla Motors toob välja pikema sõiduulatusega hübriidversiooni Model S-ist, kuid need kuulujutud lükkas septembris 2008 ümber Tesla Motorsi juhatuse esimees Elon Musk, kes ütles, et Tesla teeb ainult elektriautosid ja nii see jääbki.

Tootmine pidi Alberquerque tehases New Mexicos algama juba aprillis 2007, kuid see tühistati. Selle asemel avalikustati hoopis, et ehitatakse tehas San Josesse Californias. Mais 2010 avalikustati, et Model S-i hakatakse tootma endises montaažitehases Fremontis Californias, mida nüüd tuntakse Tesla tehasena. Täide viidi vaid kolmas plaan.

Juunis 2015 ehk 3 aastat pärast tootmise algust ja 75 000 müüdud autot teatas Tesla, et Model S-id on läbinud 1,6 miljardit kilomeetrit ja säästnud üle poole miljoni tonni CO2. Tesla Model S on esimene elektriauto, mis on selle tähiseni jõudnud. Oktoobris 2014 teatas General Motors, et Chevrolet Voltid on läbinud 1,012 miljardit km elektriliselt 1,6 miljonist kilomeetrist (Chevrolet Volt on hübriidauto) ning Nissan teatas detsembris 2014, et Nissan Leafid on läbinud 1,005 miljardit kilomeetrit. Tesla teatas ka, et 68% sellest teekonnast toimus USA-s, 25% Euroopas ja 7% Aasias. Detsembris 2015 müüdi 100 000. Model S.

2016. aastal avalikustati uus võidusõidusari – Electric GT World Series, mis algab 2017. aastal ja kus sõidukiteks kasutatakse Tesla Model S P85+ ning sõidetakse traditsioonilistel radadel. Esimesel hooajal osalevad 10 tiimi, kõik kahe autoga.

Aprillis 2016 esitleti Model S-i mudelivärskendust. Uuendatud Model S-il on Model X-i omaga sarnanev disain ja adaptiivsed LED-esituled. Samuti sai Model S HEPA õhufiltreerimissüsteemi, mis eemaldab salongist 99,97% allergeenidest, saastest ja bakteritest. Standardne laadija uuendati 40 ampri pealt 48 peale, mis tähendab, et võimsamate pistikutega ühendades laeb auto kiiremini. Lisati kaks uut sisukujundust: mustriline saar ja tume saar (puit). Need parandused suurendasid auto hinda 1351 €.

Valmistamine
Tesla valmistab Model S-e 1,6 ruutkilomeetrisuuruses Tesla tehases Fremontis Californias. Model S-id Euroopa turu jaoks pannakse kokku ja saadetakse laiali Tesla Euroopa keskuses Tilburgis Hollandis. Autosid ehitatakse ja testitakse Fremontis. Akud, elektrimootor ja osad võetakse lahti ja saadetakse eraldi Tilburgi, kus need jälle kokku pannakse. Keskus on 18 900 ruutmeetri suurune tööstushoone, mis on ka töökoda ja varuosade ladu. Tesla ekspertide sõnul teeb Model S selle valmistamiseks kulunud energia tagasi vähem kui 16 000 kilomeetriga.

Esimesed kümme klienti said oma autod kütte 22. juunil 2012 Fremonti tehases auto esmaesitlusel. Augustis 2012 tehti vaid 15–20 autot nädalas, kuid 2015. aastal toodeti juba üle tuhande auto nädalas.

Oktoobris 2015 teatas Tesla, et hakatakse kokku panema ka Hiinas, mis peaks suurendama Tesla müügiarve kolmandiku võrra. Kodumaal algavad model S-i hinnad 64 443 €, aga Hiinas on selle alghind ümberarvestatuna koos maksudega 95 540 €. Tesla president Elon Musk teatas, et Model S-i tootmine jääb Ameerikasse, aga kui nõudlus uue Tesla Model 3 järele on piisavalt suur, ehitatakse tehas ka Hiinasse, aasta pärast Model 3 esitlust. Tootmine Euroopas sõltub samuti nõudlusest Model 3 järele.

Disain
Tesla Model S-ist on eri versioone, mis erinevad aku mahutavuse, võimsuse ja varustuse poolest.

Jõuülekanne

2012. aasta Model S Performance'il on kolmefaasiline toitesüsteem, vahelduvvooluga vaskrootoriga asünkroonelektrimootor (416 hj (310 kW) ja 600 Nm), mis asub auto tagaosas. Baasmudelil on 362 hj (270 kW) ja 440 Nm. Tesla kinnitas, et Model S-i õhutakistustegur, 0,24, on madalam kui ühelgi teisel autol. Mercedes-Benz CLA-l (esitleti hiljem) oli see näitaja Mercedes-Benzi teatel parem, kuid ajakirja Car and Driver testis saadi Model S-i õhutakistusteguriks seesama 0,24, kuid CLA omaks hoopis 0,30, mis paneb Mercedes-Benzi andmed küsimärgi alla.

Tagateljel on klassikaline avatud diferentsiaal. Kahe mootoriga mudelitel (D mudelinimes) on ka esiteljel avatud diferentsiaal. Esi- ja tagatelg ei ole mehaaniliselt seotud – kahe mootoriga jagatakse jõudu nende vahel elektrooniliselt.

Tootmisest maha võetud Model S P85D tippkiirus oli 240 km/h ja kiirendus 0–100 km/h 3,2 sekundit. Selle asendaja, P90D, tippkiirus on 260 km/h ja kiirendus 0–100 km/h 2,8 sekundit, vaatamata väiksemale mootorite koguvõimsusele. Model S P85D tippkiirus on piiratud 249 km/h ja see kiirendab 0–100 km/h 3,2 sekundiga (testides saadud ka 3,1 sekundit), kui kasutada Insane Mode'i, 1g ülekoormuse all. Uuel P85D-l on valikuline Ludicrous Mode, mis on saadaval uuendusega 90 kWh aku peale (põhimõtteliselt saab sellest P90D), mis muudab need näitajad vastavalt 2,8 sekundi ja 1,1 g peale. Tesla teatas esialgu P85D võimsuseks 691 hj (515 kW), kuid hiljem muudeti see 423 hj (345 kW) peale, sest elektrimootorid ei anna oma maksimaalset võimsust korraga.

Jõuülekanne salvestab ka pidurdusenergiat kuni 60 kWh, mis vähendab energiakulu ja pikendab pidurite eluiga.

Juulis 2015 teatas Tesla, et nende eesmärgiks on panna Model S-i jõuülekanne kestma 1,6 miljonit km.

Kahe mootoriga neljarattaveolised versioonid
9. oktoobril 2014 avalikustas Tesla, et müügile tulevad kahe mootoriga (D mudelinimes) versiooni Model S 60-st, 85-st ja P85-st.

8. aprillil 2015 esitles Tesla uut, 67 606 € baasmudelit Model S 70D, mis asendas mootorivalikus Model S 60 ja 60D. Valikust kadus ka P85. Nelikveolise 70D sõiduulatus oli 385 km.

85D-l asendati tagumine mootor väiksemaga, et vähendada kaalu ja hinda. Samasugune mootor paigutati ka esirattaid käitama. Tulemuseks tuli nelikveoline auto, mille jõudlus on võrreldav tagaveolise omaga, ning hinnavahe viimasega vaid 4506 €. Lisaks on 85D-l 2% (8 km) suurem sõiduulatus ja 11% suurem tippkiirus kui 85-l (arvatavasti tänu tarkvarauuendustele). P85D-l jäeti võimas tagamootor alles, uus esimootor suurendab koguvõimsust umbes poole võrra, mille tulemuseks on märkimisväärselt parem jõudlus. Mudeli 85 hind tõusis 73 077 eurolt 77 585 eurole, P85 asendanud P85D hind 84 243 eurolt 95 248 eurole. P85D-d hakati ostjatele tarnima detsembris 2014, 85D-d veebruaris 2015 ja 70-d aprillis 2015.

6. juulil 2016 esitles Tesla uusi mudeleid: 60 ja 60D (75 kWh aku, lukustatud 60 kWh peale, muudetav tarkvarauuendusega) ning autopilooti. Mudeliuuendus 2016. aasta kevadel tõi salongi puhastava õhufiltri (kõigepealt Model X-il).

Eestis on saadaval mudelid 60 (59 950 €), 75 (65 064 €), 90D (77 407 €) ja P90D (94 168 €), tellides Tesla Motorsilt Ameerikast.

Aku
60 kWh akuga auto sõiduulatus on 370 km ja 85 kWh akuga auto sõiduulatus on 510 km, liikudes püsiva kiirusega 89 km/h. 2012. aastal EPA testis saadi 60 kWh akuga auto sõiduulatuseks 335 km ja 85 kWh akuga auto sõiduulatuseks 426 km. Elon Muski sõnul on Model S-il kaks korda võimsam aku kui Nissan Leafil, aga üle kahe korra suurem sõiduulatus. Kõik see sõltub ka auto õhutakistustegurist, kaalust, ökonoomsusest ja veeretakistusest. Musk teatas et sõites kiirusega 105 km/h tavaoludes, on sõiduulatus 400 km.

Energiat säästev Sleep Mode lülitab välja kogu auto elektroonika, pärast auto "magama minemist". Kui seda ei kasutata, hakkab auto sõiduulatus vähenema (3,7 km päevas).

85 kWh aku kaalub 540 kg ja koosneb 7504 liitium-ioonelemendist 16 moodulis. Igas moodulis on 6 gruppi, igas 74 elementi rööbiti. 2012. aasta juunist kasutati akus Panasonicu nikkel-koobalt-alumiiniumkatoodiga elemente. Kasutati 18650 elemente (65 mm kõrge silinder diameetriga 18 mm), mis on sarnased Panasonic NCR18650B akuelemendiga energiamahutavusega 265 Wh/kg. Analüütikute sõnul moodustab aku hind umbes 21–22% auto hinnast. Veebruaris 2015 teatati asendusaku hinnaks 39 658 €.

Aku garantii on baasmudeli 60 kWh akul 8 aastat või 200 000 km, 85 kWh akul 8 aastat. Küsitlus klientide seas näitas, et sõiduulatus on keskmiselt vähenenud 5% (pärast 50 000 km) ja väheneb edaspidi umbes 1% võrra (pärast järgmist 50 000km). Erinevalt Nissanist ei piira Tesla sõiduulatuse vähenemist, kuid nii mõnigi esimestest akudest vahetati välja. Akuvahetuse garantii algab pärast kaheksat aastat ja maksab 60 kWh akuga 9020 € ja 85 kWh akuga 10 824 €.

2013. aastal lõpetas Tesla 40 kWh akuga mudeli tootmise nõudluse puudumise tõttu (ainult 4% eeltellitud autodest olid selle akuga). Selle versiooni tellinud kliendid said asemele 60 kWh aku, millel oli tarkvaraga piiratud 40 kWh versiooni sõiduulatusega (224 km), kuid sellel on 60 kWh versiooni tippkiirus ja kiirendus ning selle saab muuta täielikult 60 kWh mudeliks 9916 € eest.

8. aprillil 2015 lõpetas Tesla mudeli 60 tootmise ja asendas selle mudeliga 70.

Juulis 2015 esitles Tesla oma mudeleid 70, 90, 90D ja P90D koos Ludorcious Modega P-mudelil. P90D kombineerib 259-hobujõulise esimootori ja 503-hobujõulise tagamootori koguvõimsusega 762 hobujõudu ja saavutab 100 km/h 2,8 sekundiga. P90D kiirendus jõuab 1,1 g-ni, mida Tesla kirjeldab "kiirem kui kukkumine". Ludorcious Mode maksab P90D omanike jaoks 9016 €, kuid see hinnati kuni 2016. aasta jaanuarini P85D jaoks alla 4508 € peale.

2015. aastal esitles Telsla 70 kWh akut, mis asendaks 60 kWh aku Model S 60 omanikel, kuna 60 teenis madalat kasumit ja ei olnud klientide poolt väga tervitatud. 70 kWh mudel on saadaval nii taga- kui ka nelikveoga.

Juulis 2015 esitles Tesla 90 ja P90D mudeleid, sõiduulatuse suurendust mudelile 85 90 kWh akuga ja selgitati 6% energia suurenemist "akuelemendi keemia paranemisega" ja silikooni lisamisena grafiitanoodi. Tesla teatas ka, et nad ootavad iga-aastast aku mahutavuse suurenemist umbes 5% võrra. Tesla avalikustas ka, et kõigil Model S-idel peale P90D on peamine energiajuht kaitstud sulavkaitsega reitinguga 1300 A ja et see reiting on veidi konservatiivne, arvestades sulavkaitse sulamise täpsete tingimuste ebakindlust. Et vähendada seda ebakindlust, esitles Tesla P90D jaoks elektrooniliselt kontrollitavat püroaktiveeritud sulavkaitset, mis jälgib voolu millisekundi tasemel, katkestab võimsust "äärmise täpsuse ja kindlusega ja on reitinguga 1500 A.

Veebruaris 2016 lõpetati 85 kWh versiooni müümine Ameerika Ühendriikides, Austraalias ja Kanadas.

Märtsis 2016 teatati meedias, et Tesla kavatseb välja tuua tarkvarauuenduse, mis muudab Model S-i P100D-ks (sportmudel 100 kWh akude ja topeltmootoriga).

Energiakulu
Oma viietsüklilise testiprotokolliga hindas USA Keskkonnakaitse Agentuur (EPA) 85 kWh keskmise energiakulu võrdseks 2,64 l/100 km-ga (linnas 2,7 l/100 km ja maanteel 2,6 l/100 km).

Aku asetus

Erinevalt paljudest teistest elektriautodest, ka Tesla Roadsterist, asetsevad akud Model S-i põrandal esi- ja tagatelje vahel, andes sellele mitmeid eeliseid. Esiteks: kuna auto aku on raskeim komponent autos, on Model S-i raskuskese väga madal, vaid 46 cm (umbes sama, mis Lotus Elisel), mis aitab autol saavutada külgkiirendust umbes 0,9 g ja hea kaitse üle katuse rullumise eest. Teiseks: raske elektrimootori puudumine esi- või tagasilla vahel lubab massi põhiosa tsentraliseerimist telgede vahel, mis vähendab inertsimomenti (lubab autol oma massi kohta kiiremini pöörata). Kolmandaks: akupaki paigutus suurendab sõitjateruumi jäikust, mis suurendab auto passiivset ohutust. Neljandaks: akupaki paigutamine auto alla teeb võimalikuks terve selle eemaldamise 90 sekundiga, kas siis hoolduseks või Tesla akuvahetamise teenuseks.

Laadija
Kõikidel turgudel on Model S-i laadimispesa luugi taga vasakus tagatules. Laadimise ajal vilgub laadimistuli roheliselt. Tule vilkumise sagedus muutub väiksemaks, kui aku hakkab täis saama. Kui laadimine on lõpetatud lõpetab tuli vilkumise ja põleb roheliselt.

Model S-i laadija Põhja-Ameerikas ja teistes riikides erineb laadimisvõrgustike erinevuste tõttu.

Põhja-Ameerika
Standardne Põhja-Ameerika laadija võtab voolu vastu 120- või 240-voldisest allikatest kuni 10 kW. Kaasasolevad adapterid lubavad autol laadida läbi standardse 120-voldise pistikupesa, 240-voldise NEMA 14–50 pistikupesa ja SAE 1772 avaliku laadija. Valikuline 1799 € maksev 10 kW lisalaadija toetab kokku 20 kW laadimist läbi 80-amprise 674 € Tesla seinalaadija. Põhja-Ameerika ühenduspesa kasutab patenteeritud Tesla disaini.

Laadimisajad sõltuvad akupaki laetusest, kogumahutavusest, saadavalolevast pingest ja saadavaloleva automaatkaitselüliti voolutugevusest. 120-voldisest/ 15-amprisest kodupistikupesast suureneb sõiduulatus 6 km/h. 10-kilovatisest NEMA 14–50 240-vatisest / 50-amprisest pistikupesast (nagu autosuvilate pliitidel) suureneb sõiduulatus 46 km/h. Kasutades Tesla 20 kW 240-vatist võimsat seinapistikut suureneb sõiduulatus 92 km/h, kui autole on ostetud kaks laadijat.

Muu maailm
Standardne Euroopa laadija võtab voolu kolmefaasilisest 230- või 400-voldisest allikatest kuni 10 kW. Type 2 ühenduspesa autol võtab voolu vastu "Mennekesi" IEC 62196 avalikust laadijast kuni 400 vatti ja kaasasolevad adapterid lubavad laadida standardsest Euroopa pistikupesast ning IEC 60309 230-vatisest (sinine kolme auguga) või 400-voldisesst (punane viie auguga) pistikupesast, olenevalt riigist. Teise laadija lisamine toetab laadimist kuni 22 kW, sõiduulatus suureneb 110 km/h. Tesla seinaühenduspesa jõudis Euroopasse 2016. aastal.

Kiirlaadija
Tesla ehitas 120 kW Tesla kiirlaadijaid üle Põhja-Ameerika, Euroopa, Aasia ja Austraaalia, et Tesla omanikud saaksid teha pikki reise. Kiirlaadija suudab suurendada sõiduulatust 201 km/20 min ja peaaegu tühja 85 kWh aku ühe tunniga täis laadida.

Kiirlaadimise tarkvara on saadaval 85 kWh, 70 kWh ja 60 kWh akudega; 85 kWh ja 70 kWh mudelitel on see hinna sees, aga 60 kWh mudelitel on see tarkvaraga takistatud ja selle kasutamise eest tuleb maksta.

Vedrustus
Model S-l on sõltumatu keerdvedrudega vedrustus kõigil neljal rattal – ees topeltõõtsharkvedrustus, virtuaalse pöördtelje kontrollkäepide ja taga sõltumatu multilink vedrustus. Auto lisavarustuses on isetasanduv reguleeritava kõrgusega õhkvedrustus. See on saavutatud tänu reguleeritavatele Bilsteini amortisaatoritele, mida juhib autojuht. Kiirteel peaks auto ise madalamaks minema ja ise tõusma, et läbida järske ja karedaid teid, vaatamata madalale, 15-sentimeetrisele kliirensile ja üsna pikale, 3-meetrisele telgede vahele.

Kuna Tesla levitab tarkvara "läbi õhu", mitte ei kutsu autosid tagasi, on vedrustust muudetud mitmeid kordi. Näiteks 2013. aastal, tuleohutuse uurimise ajal, palus Ameerika Rahvuslik Kiirteeliiklusohutuse amet (NHTSA) Tesla kaotada auto võime ise madalamaks minna, sest arvati, et 15 sentimeetrist madalam kliirens võib põhjustada auto all olevate akude teekatte vastu puutumist. 2014. aasta septembris uuendas Tesla Model S-i reguleeritava kõrgusega vedrustust koos õhkvedrustusega, et see mäletaks kohti, kus on vaja kõrgemat kliirensit, näiteks löökauke ja järske teid ning tõuseks automaatselt, et neid vältida.

Autopiloot
Alates 2014. aasta septembri lõpust on kõigil Model S-del esiklaasi ülemises osas kaamera, ette vaatav radar (Boschi tarnitud) iluvõre alaosas ja ultraheli akustilise asukoha sensorid esi- ja tagakaitseraudades, mis pakuvad 360-kraadist vaadet ümber auto. See varustus lubab Model S-il tuvastada liiklusmärke, teejooni, takistusi ja teisi sõidukeid. Lisaks adaptiivsele kiirushoidikule ja sõidurajalt kõrvalekaldumise hoiatusele laseb 2239 € maksev Tech Package neil süsteemidel ise autot juhtima ja parkima hakata. 9. oktoobrist 2014 saavad kõik uued Model S-id autopiloodi, mis laseb autol ise sõita (ka siis kui juhi käed ei ole roolil). Autopiloodiga autod saavad tarkvarauuendusi Autopiloodi programmi jaoks läbi õhu, nagu kõik teised Model S-id saavad muid tarkvarauuendusi.

2015. aasta oktoobri keskel tuli Ameerika Ühendriikides välja Tesla Model S-i tarkvara 7. versiooni, millega kaasnes autopiloot. 9. jaanuaril 2016 tuli "läbi õhu" välja Model S-i tarkvaraversioon 7.1, millega lisandus uus iseparkimise süsteem, mis lubab autol parkida ilma, et juht oleks autos.

Mõned asjatundjad kahtlevad autopiloodi legaalsuses Ameerika Ühendriikides ja arvavad, et Model S-i omanik rikuks autopilooti kasutades Ameerika Ühendriikide seadusi. Vähestes osariikides lubavad seadused isesõitvaid autosid kasutada testimise eesmärgil, mitte avalikus kasutuses. Lisaks on küsimusi isesõitva auto vastutusest, kui kuskil süsteemis on viga. Tesla eestkõneleja ütles, et "midagi meie autopiloodis ei ole praeguste reeglite vastane." "Me ei taha juhti auto juhtimisest vabastada. Autopiloot vabastab juhi tüütutest ülesannetest, et ta saaks keskenduda ja pakkuda paremat ressurssi." Google'i isesõitvate autode direktor ütles, et ta ei arva, et on autopiloodil mingeid takistusi, kui seda kasutav auto on läbinud avariitestid ja vastab ohutusstandarditele. Ameerika Ühendriikide Riikliku Kiirteeliikluse Ohutuse Assotsiatsiooni (NHTSA) eestkõneleja ütles, et "iga isejuhtiv sõiduk peab vastama kehtivatele föderaalsetele mootorsõidukite ohutusstandarditele" ja NHTSA "kehtestab asjakohased eeskirjad, et kindlustada sellist tüüpi sõidukite ohutus".

Elon Muski sõnul on Tesla Model S disainitud kui ratastel arvuti: "Me disainisime Tesla Model S-i väga keeruliseks arvutiks ratastel. Tesla on nii tarkvarafirma kui ka riistvarafirma. Suurest osas on Tesla Silicon Valley tarkvarafirma. Meie näeme Model S-i uuendamist kui oma telefoni või arvuti värskendamist."

Muski sõnul "õpib auto aja jooksul", ka teistelt autodelt. Varajased andmed pärast 74 miljoni kilomeetri läbimist autopiloodiga näitavad, et avarii võimalus autopiloodi kasutamisel on umbes 50% väiksem, aga Ars Technica märgib, et pidurdussüsteem kipub pidurdamist alustama hiljem kui enamik juhte. Üks sõitja kinnitas, et ühe korra ebaõnnestus Tesla autopiloodi pidurdus, mis põhjustas avarii. Tesla teatas, et sõitja deaktiveeris auto kiirushoidiku enne avariid. Ars Technica märkis ka, et reavahetused on poolautomaatsed; sõitja peab suunatuld näitama enne kui auto rida vahetab.

Tesla autopiloot on teistest seeriatootmise autodest ees ja selle klassifikatsioon Ameerika Ühendriikide Transpordiinstituudi NHTSA isesõitvate autode viie taseme hulgas kuskil 2. ja 3. taseme vahel. Sellel tasemel suudab auto automaatselt sõita, kuid vajab juhi täielikku tähelepanu. Juht peab olema valmis jalamaid juhtimise üle võtma. Autopiloot sobib vaid vähestele kiirteedele, ja see võib mõnikord reavahejooni mitte leida ja töötamise lõpetada. Linnasõidul ei loe süsteem foore, ei kuuletu STOP-märkidele ega näe jalakäijaid ja rattureid.

Surmaga lõppenud õnnetus
Esimene surmaga lõppenud õnnetus Tesla Model S-i autopiloodiga juhtus Kanadas Winstonis 7. mail 2016. Juht suri kokkupõrkel haagisega veoautoga. 2016. aasta juuni lõpus alustas NHTSA koostöös Florida kiirteepolitseiga juhtumi ametlikku uurimist. NHTSA sõnul põhjustas avarii haagisega veoauto vasakpööre Tesla ette, kontrollimata (autopiloodi) juurdepääsuga kiirteele, mille järel auto ei jõudnud pidurdada. Auto jätkas sõitmist pärast haagise alt läbi kihutamist. NHTSA esialgne hinnang oli, et peab uurima kõigi (umbes 25 000) Tesla Model S-i autopiloodi disaini ja jõudlust. 8. juulil 2016 palus NHTSA, et Tesla annaks neile täieliku informatsiooni autopiloodi disaini, töötamise, testimise ning tehtud ja plaanitavate uuenduste kohta.

Tesla sõnul "ei märganud ei autopiloot ega juht haagise valget külge, sellepärast kumbki ei pidurdanudki." Auto üritas sõita täiskiirusel haagise all, kui "haagise tagaots purustas Model S-i tuuleklaasi." Tesla teatas ka, et see oli esimene surmaga lõppenud õnnetus autopiloodiga 208 miljoni automaatselt sõidetud kilomeetri jooksul. Tesla sõnul on Ameerika Ühendriikides surmaga lõppevaid õnnetusi igasuguste sõidukitega umbes 150 miljoni sõidetud kilomeetri jooksul. Mõni statistik on öelnud, et Tesla statistika kasutamine on mõttetu, sest Teslad on teiste sõidukitega võrreldes suhteliselt vähe erinevates oludes sõitnud. Miljardeid kilomeetreid peab läbima enne, kui saab teha statistiliselt tõese võrdluse. Uurijad ütlevad, et Tesla ja teised peavad avalikustama rohkem andmeid autopiloodi piirangute ja võimete kohta, et isesõitvad autod oleksid inimeste jaoks piisavalt ohutud.

Veokijuht ütles ajakirjandusele, et ta kuulis enne õnnetust autos Harry Potteri filmi mängivat ja auto sõitis nii kiiresti, et "ta läks nii kiiresti läbi mu haagise, et ma ei näinudki teda. See mängis ikka veel pärast telefonipostile otsasõitmist ja juhi surma 650 meetri kaugusel." Florida kiirteepolitsei sõnul leidsid nad autost järelturult ostetud kaasaskantava DVD-mängija. Tesla ütles, et Model S-i puuteekraanilt ei saa videoid vaadata.

Juulis 2016 teatas Ameerika Ühendriikide Riiklik Transpordiohutuse Amet (NTSB), et nad hakkasid uurima surmaga lõppenud õnnetust, kus osales autopiloodiga Tesla. NTSB on uurimisorganisatsioon, mis saab teha vaid strateegiasoovitusi. Agentuuri eestkõneleja ütles: "See, mida me sellest juhtumist õppisime, on vaatamist ja kuulamist väärt, sest vaid nii saame teha autopiloodi nii ohutuks, kui võimalik." NTSB uurib aastas 25–30 kiirteeõnnetust ja on volitatud uurima kuni tuhandet lennuõnnetust aastas.

Armatuurlaud
Juhi ees asub 12,3-tolline vedelkristallekraan, mis näitab auto liikumise kiirust, võimsuse kasutust, laetuse taset, hinnangulist sõiduulatust, kasutatavat käiku ja sõidujuhiseid (Garmin GPS). Käigukasti režiimid on: Sõitmine (D), Neutraal (mootor sees, aga ei sõida; N), Tagurpidi sõitmine (R), ja Parkimine (P). Infolustisüsteemi 17-tolline ekraan on jagatud neljaks osaks. Ülemine rida näitab sümboleid ja otseteid, nagu Laadimine (saab näha laetuse taset), HomeLink (saab avad oma kodu värava või garaažiukse) ja Juhi seaded, informatsiooni auto kohta (tarkvara versiooni ja VIN-koodi) ja Bluetoohi-ühendust. Teine rida suunab rakenduste juurde, nagu Andmed (muusika, pildid), Navigatsioonisüsteem (Google Maps, ei ole seotud juhi ees oleva süsteemiga), Energia, Internet, Kaamera ja Telefon. Keskmine ala näitab kuni kahte aktiivset rakendust, jagatud ülemiseks ja alumiseks osaks (enamikku rakendusi saab teha terve ala suuruseks). Kõige all on muud seaded, nagu uste avamine, tulede läitmine ning auto sisetemperatuuri ja kõrvaliste häälte kontroll.

Juhi ees olevat ekraani ja infolustipaneeli käitatavad eraldi asuvad Nvidia Tegra 3 3D-visuaalsed arvutimoodulid. Tesla oli esimene firma, mis seda tehnoloogiat kasutas (Audi kasutas seda hiljem oma 2013. aasta mudelitel Euroopas ja 2014. aasta mudelitel Põhja-Ameerikas). Tegra süsteemkiip (SoC) ühendab kaheksat spetsiaalset protsessorit: mitmetuumalist ARM-i keskprotsessorit, graafikaprotsessorit ning hääle, pildi ja video protsessoreid. Nvida väitis, et see kasutab umbes 2% energiast, mida kasutab tavaline keskprotsessor.

Navigatsioonisüstaam kasutab GPS-i ning segu Garmini ja Google Maps teejuhistest. Kaart 17-tollisel ekraani vajab töötamiseks püsivat internetiühendust, nii et navigeerimine on ilma internetita aladel piiratud. Navigatsioonisüsteem juhi ees ei vaja töötamiseks internetti. Uuendus 6.2 tõi automaatsed navigatsioonijuhised laadimisjaamadesse, kui elekter hakkab otsa saama.

Entusiastid on välja töötanud avatud sõiduki seiresüsteemi (OVMS), mis võimaldab omanikul eemalt jälgida erinevaid sõiduki tööparameetreid, nagu aku laetuse taset, kasutades nutitelefoni. Mõned kasutatud jaotusseadmed, nagu elektriakende lülitid, kiirushoidiku hoovad ja ajami valijad, on Mercedes-Benzi omad.

Elon Muski sõnul töötab Model S avatud lähtekoodiga Linuxi operatsioonisüsteemiga. 2014. aastal teatas Autoblog, et Model S-i omanikud on auto kombineeritud diagnostika ja Etherneti pordi kaudu kindlaks määranud, et auto keskekraani juhtiv Ubuntu süsteem on seotud auto sisemise Ethernetiga. Samad kasutajad teatasid ka, et teine Ubuntu süsteem, mis juhib (auto-)juhi ees olevat ekraani, on samuti seotud sisemise võrguga, koos ühe kolmanda täiesti tundmatu arvutiga.

Omadused
Kõigil Tesla Model S-idel on sama kere, mis mahutab 5 inimest. Lisavarustuses on 2250 € eest kahe istmega kolmas istmerida, mis asub pakiruumis ja sellel istujad on näoga pakiruumi luugi poole. Selle hinna sees on ka tugevam tagakaitseraud. Mõlemal kolmanda rea istmel on viie-punkti-turvavöö ülemeetristele ja 16–35 kg kaaluvatele reisijatele. Pakiruum on auto esiosas kapoti all (Tesla nimetas selle "frunk'iks"; inglise keeles on tagumine pakiruum trunk, selle juures on t asemel f = front = esi- inglise keeles). Koos kolmanda istmereaga on Model S kõige rohkem inimesi mahutav elektriauto. Oktoobris 2014 tuli müügile täiendatud mudel P85D (D tähendab topeltmootorit). D-versioonil on kaks elektrimootorit, millest üks käitab esi- ja teine tagarattaid (algses versioonis oli mootor taga). Paranes ka ohutus, näiteks tuli osaline autopiloot. Topeltmootor on saadaval ka varasematel 85 kWh akuga mudelitele 3600 € eest. Tagarattaveoga P85 kadus valikust, ja 60 kWh mudeli jaoks kadus D-versioon.

2015. aasta mudeliuuendusega tulid elektromehaanilised pidurid, 2016. aastal kadus 85 kWh versioon kõigilt turgudelt.

Garantii ja hooldus 
Model S-l on 4-aastane garantii läbisõidupiiranguga 80 000 km, mis hõlmab tervet auto standardvarustust, käigukasti ja jõuülekannet (välja arvatud rehve). Garantiid saab 3600 € eest 4 aasta ja 80 000 km võrra suurendada. Garantii sisaldab ka tasuta asendusautot – Tesla Roadsterit või Model S P85 –. kui auto vajab hooldust. Aprillis 2013 teatas Tesla, et varasemad 550-eurosed kohustuslikud iga-aastased ülevaatused tehakse vabatahtlikuks ja et pärast garantii lõppu ei ole uus tingimata vajalik. Juhul, kui ülevaatus valitakse, hõlmab see auto täielikku kontrolli, rehvivahetust, uusi piduriklotse, riistvara uuendamist ja kõike muud vajalikku.

Aku ja ajami garantii kestab 8 aastat või läbisõiduni 200 000 km 60 kWh mudeli jaoks, või 8 aastat läbisõidupiiranguta 70 ja 85 kWh mudelite jaoks. Tingimusteta aku garantii katab kõik, välja arvatud omaniku tekitatud tahtliku kahju (ka teadmatusest tingitud vea). Aku mahutavuse kadumine aja jooksul ei kuulu garantii alla.

Ökoloogiline jalajälg

2014. aasta veebruaris avaldas Autode Teaduse Grupp (ASG) autode elutsükli kohta enda tehtud uuringu tulemused. Need hõlmasid umbes 1300 Põhja-Ameerikas müüdavat autot, mis olid jagatud üheksasse kategooriasse. Luksusautode seas tunnistati Tesla Model S kõige keskkonnasõbralikumaks autoks. Kogu auto elutsükli ökoloogilise jalajälje hindamisel jõuti järeldusele, et auto tootmisel kaasnevat suuremat keskkonnamõju saab kompenseerida auto kasutamisel parema ökonoomsusega. Hindamise käigus kasutati keskmist elektrisegu Ameerika Ühendriikide turul 2014. aastal. Nissan Leaf oli kokkuvõttes kõige keskkonnasõbralikum auto Ameerika Ühendriikides.

2015. aastal leidis Teadlaste Liit, et piirkondades, kus Model S on populaarne, kompenseerivad mõne aasta igapäevasõidud mõne aasta liigsed tootmisheitmed.

2008. aastast on Tesla töötanud koos ToxCo/Kinsburyga, et taaskasutada katkisi RoHS-i akusid, mis saab lahutamatuks osaks planeeritavast Gigafactoryst.

Tesla laadimisjaamad
2012. aastal alustas Tesla 480-voldiste laadimisjaamade võrku, et hõlbustada pikki reise. 2013. aasta juunis teatas Tesla, et kõikidest jaamadest saavad Tesla jaamad, mis tähendab, et seal saab vahetada auto aku vähem kui kahe minutiga. 2014. aasta oktoobri alguseks töötas Ameerika Ühendriikides 115, Euroopas 71 ja Aasias 23 laadimisjaama. Tesla jaamu saavad kasutada vaid Teslad, mis on konstrueeritud sobivaks.

Esimene kiirlaadimiskoridor avati 2012. aasta oktoobris, mis hõlmas kuut teedeäärset jaama San Francisco, Lake Tahoe, Los Angelese ja Las Vegase vahel. Teine koridor avati 2012. aasta detsembris, mis ühendas Washingtoni, New Yorki ja Bostonit; see hõlmab ka kolme jaama, mis asuvad kiirteeäärsetel puhkealadel Delaware'is ja Connectcutis.

Esimesed Euroopa Tesla jaamad avati Norras augustis 2013. Järgmisena keskendus Tesla Saksamaale ja Hollandile, mis kavatseti laadijate võrguga katta 2014. aasta keskpaigaks. Šveits, Belgia, Austria, taani ja Luksemburg kaeti 2014. aasta lõpuks. 2014. aasta lõpuks olid jaamad iga 320 km tagant umbes 90 protsendil Prantsusmaast, Inglismaast, Walesist ja Rootsist.

Kiirlaadija
Kiirlaadija on patenteeritud DC kiirlaadimisjaam, mis annab kuni 135 kW võimsust, mis annab 85 kWh autodele 290 km lisasõiduulatust 15–30 minutiga. Vanematel 60 kWh autodel on lisasõiduulatus väiksem. Lääneranniku koridoris on Kiirlaadijatele voolu andmas ka SolarCity päiksepaneelidega autovarjualuste süsteem (mõnel neist varjualustest on mõnesaja kilovatt-tunnine aku). Lõpuks jõuab selline süsteem kõikidesse Tesla jaamadesse.

Kiirlaadimise riistvara on nüüd kõigi Teslade standardvarustuses, kuid Roadsteri puhul see ei tööta. 2013. aasta novembri alguses teatas Tesla, et 90% nende klientidest on kasutanud Kiirlaadimist. 2016. aasta aprillist on kogu maailmas üle 620 Kiirlaadija. Elon Musk ütles, et Model 3 esitlusel, et see arv on 2017. aasta lõpuks kahekordne. Tesla suunas on lennanud kriitikanooli, kuna neil läheb liiga kaua aega laadijate paigaldamisega suure kasutusega koridoridesse Ameerika Ühendriikides, nagu I-40 ja I-80.

Akuvahetus
Tesla disainis Model S-i nii, et sellel saaks kiiresti akut vahetada, mis lihtsustab ka auto kokkupanekut. 2013. aasta juunis teatas Tesla, et nende eesmärk on Tesla jaamadesse sisse seada akuvahetusvõimalus. Demonstratsioonil võttis Model S-i aku vahetamine natuke üle 90 sekundi, umbes kaks korda vähem kui tühja bensiinipaagi täitmine.

Akuvahetus plaaniti teha Interstate 5 tee äärde California osariigis, et Teslad saaksid sõita San Franciscost Los Angelesse. Järgmisena plaaniti akuvahetus teha Washingtonist Bostonisse viivas koridoris. Iga vahetusjaam maksab 448 150 €, ning seal on umbes 50 akut. See teenus pidi hakkama maksma umbes 57 liitri kütuse hinda selles piirkonnas, umbes 53–71 € 2013. aasta juuni hindades. Omanikud saavad oma algse akupaki täis laetult tagasi oma sihtkohast tagasisõidul, mis on vahetuse hinna sees. Tesla pidi hakkama lisaraha pakkuma ka valikut omaniku pakk enda kätte jätta, või Teslalt uue paki saamist. Nende valikute hind pole teada.

Tesla ainuke akuvahetusjaam asub Harris Ranchis Californias ja oli omanikele testimiseks saadaval 2014. aasta detsembri lõpus. Tesla teatas, et alates 2015. aastast on neil akuvahetusprogrammis osalenud sadu autosid, kuigi vähesed omanikud on selle kasutamisest huvitatud. 2015. aasta juunis ütles Tesla, et rohkem akuvahetusjaamu nõudluse puudumise tõttu arvatavasti ei tule, sest see teenus maksab, aga kiirlaadimine on enamikul mudelitel tasuta.

Erimudelid
Tesla pani esimesele tuhandele 85 kWh akuga Model S-ile erilise varustuse ja nimetas need Signature'i ja Signature Performance'i erimudeliteks, mis maksid Ameerika Ühendriikides vastavalt 85 000 ja 94 000 €, ilma maksudeta. 2015. aasta juulist hakkas Model S-i 70 kWh akuga baasmudel maksma 67 000 € ja tippmudel P85 85 kWh akuga 93 000 € ilma maksudeta. Tesla ei tee Model S-ist kabrioletti.

Ookeani Säilitamise seltsile tehti koostöös Obscura Digitaliga eriline Model S, ja seda kasutati ohustatud loomade näitamiseks, et näidata inimestele holotseeniajastul ajal välja surnud liike, nagu kirjutati 2015. aasta väljasurnud liikide raamatusse.

Müük ja hinnad

Üle maailma

Esimesel nädalal, kui see saadaval oli, saabus Model S-ile 520 ettetellimust ja 2012. aasta detsembriks olid oma autod kätte saanud 15 000 klienti (pärast kohaleviimisi ja tühistamisi). Erimudel Model S Signature oli läbi müüdud juba enne füüsiliste tarnete algust 2012. aasta juunis, ja Tesla sõnul olid kõik selle aasta mudelid veidi aja pärast müüdud. 2012. aasta mais tellitud auto saadi kätte 2013. aasta keskpaigas.

Esialgu seadis Tesla endale 2014. aastal müügieesmärgiks 35 000 autot, kuid 2000 auto tootmisdefekti tõttu 2014. aasta 3. kvartalis vähenes see 33 000-ni. Tesla lootis, et nende läbimüük suureneb 2014. aastal 50% 35 000-ni (võrreldes 2013. aastaga) ja 2015. aastal veel 50% (võrreldes 2014. aastaga). Nende eesmärk 2015. aastaks oli 50 000–52 000 ja aasta lõpuks oli müüdud 50 658 autot. 2016. aastal plaanib Tesla müüa 80 000–90 000 Model S-i ja Model X-i.

2012
Ameerika Ühendriikides said esimesed kliendid oma Model S-d kätte 2012. aasta juunis. 60 kWh mudelite kohaletoimetamisplaanid lükati 2012. aasta novembrist 2013. aasta jaanuarisse ja veebruarisse. Põhja-Ameerikas müüdi 2012. aastal 2650 autot.

2013
2013. aasta esimese kuue kuuga müüdi 10 050 Model S-i. Model S-i esitleti Euroopas 2013. aasta augustis, esimesena said oma autod kätte Norra, Šveits ja Hollandi kliendid, ning 2013. aasta novembris oli Model S müügil 20 riigis.

Kokku müüdi Põhja-Ameerikas ja Euroopas 22 477 autot, mis ületas Tesla eesmärgi – 21 500 autot. 2013. aasta detsembris müüdi 25 000. Model S. 2013. aasta lõpuks oli Norras ja Šveitsis Elon Muski sõnul elaniku kohta maailmas kõige rohkem Tesla Model S-e.

2014
Hiinas algas Model S-i müük 2014. aasta aprillis. Paremal oleva rooliga mudel tuli Suurbritanniasse 2014. aasta juunis, Hongkongi juulis ja Jaapanisse septembris. Austraaalias algas müük detsembris.

Oktoobris müüdi 50 000. Model S. Kokku müüdi 2014. aastal 31 655 Model S-i, mis tähendas, et see oli maailma teine müüduim elektriauto. 2014. aastal müüdi umbes 55% Model S-idest Põhja-Ameerikas ja 30% Euroopas.

2015

2015. aasta esimesel poolel müüdi 21 577 Model S-i, millest 11 532 müüdi teises kvartalis, lausa 52% rohkem kui 2014. aasta samas kvartalis. 2015. aasta juuniks müüdi Model S-i 30 riigis. Kolmandas kvartalis müüdi 11 597 autot, mis oli 49% rohkem kui 2014. aasta samas kvartalis. Neljandas kvartalis müüdi 17 272 Model S-i, mis oli 76% suurem 2014. aasta sama kvartali läbimüügist ja uus ühe kvartali läbimüügi rekord. 2015. aasta detsembris, kolm ja pool aastat pärast Model S-i esitlust, müüdi 100 000. Tesla Model S. 2015. aastal müüdi kokku 50 446 Model S-i, mis tähendab, et Model S oli 2015. aastal maailma müüduim elektriauto (Nissan Leafi müüdi 43 651).

2015. aasta detsembriks oli kokku müüdud 107 228 Model S-i, mis pani selle maailma teiseks müüduimaks elektriautoks Nissan Leafi (200 929) järel. Turgudest on esimesel kohal Ameerika Ühendriigid, kus on müüdud 63 161. Euroopas on enim Model S-e müüdud Norras – 10 062. Teisel kohal on Holland – 4462. Aasias on esimene Hiina 5524 müüdud autoga.

2016
2016. aasta esimeses kvartalis müüdi 12 420 Model S-i. Teise kvartali müügitulemused olid väiksemad, kui Tesla lootis, vaid 9764. Kuigi tootmine oli 20% esimesest kvartalist suurem, oli juuni lõpus autode müük palju kõrgem kui arvati (5150 koos Model X-iga), mis oli 35,8% kogu kvartalis müüdud autodest (14 402 koos Model X-ga). 2016. aasta juuni lõpuks oli maailmas müüdud üle 129 000 Model S-i, Ameerika Ühendriikides neist 75 000.

Aasia ja Vaikse ookeani rannik

Austraalia
Esimesed üheksa Model S-i müüdi Sydneys 9. detsembril 2014. 2014. aasta detsembris avas Tesla ka oma esimese poe ja hoolduse St Leonardsis, ja esimese kiirlaadimisjaama Pyrmontis. Esialgu oli saadaval vaid kaks versiooni: 60, mis maksis 60 655 € ja 85, mis maksis 68 618 € ilma lisavarustuse, tempelmaksu ja Austraalia luksusautomaksu. P85D (88 593 €) müük pidi algama 2015. aasta juunis.

2014. aasta detsembriks oli Uus-Lõuna-Walesis müüdud 65 autot, aga Victorias ainult 4. 2015. aasta märtsi lõpus olid samad arvud vastavalt 119 ja 54. Kuigi muudest osariikidest ei ole müügi kohta andmeid, olid need arvud piisavad, et saada kinnitust: Model S oli Austraalias 2015. aasta esimeses kvartalis müüduim elektriauto, edestades BMW i3 (46) ja Nissan Leafi (31).

Hiina
Esimesed autod müüdi Hiinas 22. aprillil 2014. Model S-l on sama standardvarustus, mis Euroopas, aga sellele pandi suuremad tagaistmed, sest arvati, et autot hakkab juhtima autojuht. Hiina turul olid saadaval vaid 85 kWh akuga mudelid, tavaline ja Performance. Hinnad algasid 97 837 eurost ilma maksudeta. Võrreldavad luksusautod maksavad Hiinas üle 160 000 €.

Arvati, et Hiinas müüakse 2014. aasta juunis 100–1300 autot. Omakapitali firma JLWarren Capital arvas, et 2014. aasta septembri keskpaigaks on Hiinas müüdud umbes 2800 Model S-i, aga müüdi ainult 432. Tesla eestkõneleja ütles, et peamised halva müügi põhjused on Shanghai autode registreerimisreeglid, ja Tesla alles sai hakata tellitud autode kohaletoomist. Teiseks ootavad paljud hiinlased Tesla lisamist elektriautode 8–10-protsendilise ostutoetuse nimekirja. 2014. aasta detsembriks oli Hiinas müüdud 4800 autot, aga ainult 2499 olid registreeritud.

Tesla tegevdirektor näitas oma pettumust Hiina läbimüügi suhtes, kuna 2015. aasta alguseks olid suured varud. Kui müük paranes, moodustas 2015. aasta esimeses pooles 2147 müüdud Model S-i Hiinas müüdud välismaa elektri- ja hübriidautodest 80%. 2015. aasta esimese 9 kuuga müüdi 3025 Model S-i, ja kokku oli 2015. aasta septembriks müüdud 5524 autot.

Hongkong

Model S-i müük algas 2014. aasta juulis. Tänu elektriautode maksuvabastusele oli Modle S-i hind luksusautode seas väga konkurentsivõimeline. Kui Model S 70D hind koos maksudega on 70 978 €, aga Mercedes-Benz E-klass 200 Premium Edition 115 767 €. 2015. aasta juunis arvestas elektriautode entusiastide grupp, et Model S on populaarseim elektriauto selles piirkonnas ja selle müük moodustab umbes 70% kõikide elektriautode müügist. Tesla sõnul oli 2015. aasta juuniks Hongkongis Tesla kiirlaadijaid kõige tihedamalt maailmas, 8 laadijat 36-st kogu riigis on Tesla omad. see infrastruktuur tähendab, et Teslade omanikud saavad oma autot iga 20 minuti järel (kiir-)laadida. 2015. aasta müüdi 2221 Model S-i, ja 2016. aasta augustiks on 80% kõigist elektriautodest riigis (5800) Teslad.

Euroopa

Müük Euroopas algas 2013. aasta augusti alguses Norras, Švetsis ja Hollandis. Kaks suurimat turgu Euroopas on Norra ja Holland. 2013. aastal oli Model S (3900) Euroopa kolmas müüduim elektriauto Nissan Leafi (11 097) ja Renault Zoe (8774) järel. 2014. aastal müüdi 8734 autot , mis oli 15,5% Euroopas müüdud elektriautodest, ja jälle oli Model S edetabelis kolmas Leafi (14 658) ja Zoe (11 090) järel. 2014. aasta esimese üheksa kuuga müüdi Model S-i rohkem kui Audi A8-t (6556), BMW 7. seeriat (5307), Jaguar XJ-i (1905) ja oli oma klassis Mercedes-Benz S-klassi (17 638) järel teine. 

2015. aastal müüdi Euroopas 15 515 autot, mis pani Model S-i edetabelis Zoe (18 727) järel teiseks ja Leafist (15 455) ette. Model S-i müük moodustas 15,9% kogu Euroopa elektriautode müügist. Model S oli parim ka luksusautode klassis, kus edestas S-klassi (14 990), A8-t (6717), 7. seeriat (5985) ja XJ-i (1616). Kõige rohkem müüdi Norras (4039). 2015. aasta lõpuks oli Euroopas müüdud 28 149 Model S-i.

Hinnad
Standardvarustus ja lisavarustus on Ameerikas ja Euroopas samad. Euroopa hinnad on teisendamise, transpordi ja maksude tõttu kõrgemad. Enamikus maades algab 60 kWh mudeli hind 72 600 €-st ja 85 kWh mudeli hind 83 150 €. 85 kWh Performance, Signature ja Signature Performance maksavad vastavalt 97 550, 101 400 ja 110 950 €. Tesla pakkus enne 2012. aasta detsembrit auto tellinud omanikele 1700-eurost allahindlust.

Müügiarvud riigi kaupa

Tšehhi
2014. aastal müüdi Tšehhis 24 Model S-i.

Taani
Esimesel kuul, mil Model S Taanis müügil oli, oli see müüduim elektriauto 42 müüdud eksemplariga. 2013. aastal müüdi 112 ja 2014. aastal 460 autot. 2014. aasta keskpaigas moodustas Model S-i müük 35% kõigist müüdud luksusautodest. Ühte Model S-i testiti taksona, aga kõrge hind ja väike sõiduulatus tegid projekti ebapraktiliseks. Kui 2014. aasta sügisel esitleti nelikveolist mudelit, müüdi kasutatud Model S-id kiiresti ja kallilt.

2015. aasta detsembris kinnitas Taani valitsus, et nad kaotavad maksuvabastuse elektriautodele ära, ja seetõttu ostis sel ajal väga palju inimesi Model S-i, et see odavamalt saada. See oli 2015. aasta detsembris, kui müüdi 1248 Model S-i (elektriautosid müüdi kokku 1573), Taani müüduim auto. See oli esimene kord, kui elektriauto oli Taanis müüduim auto. 2015. aasta lõpuks oli Taanis müüdud 3308 autot, millest 2736 2015. aastal. Järgmise aasta esimesel veerandil müüdi selle sama maksutõusu tõttu vaid 49 autot.

Saksamaa
Model S-i ostjatele Saksamaal pakutakse tasuta suure kiiruse tuuningud kiirteedel sõitmiseks. Tesla teatas, et 2013. aasta novembriks avatakse esimesed Tesla jaamad Münchenis ja Stuttgardis, Münchenis ja Zürichis, Šveitsis ning Kölnis ja Frankfurdis. Tesla plaanis 2014. aasta märtsiks laadijatega katta poole Saksamaast, ja terve Saksamaa 2014. aasta lõpuks. Saksamaal oleks siis ühe elaniku kohta kõiga rohkem laadimisjaamu. Saksamaa jaamad pidid toetama 135 kW laadimist. 2013. aasta lõpuks teatas Tesla, et nende eesmärgiks on 2015. aastal Saksamaal müüa 10 000 Model S-i.

2013. aastal müüdi 183 Model S-i, 2014. aastal müüdi 815 (2,9% riigi luksusautode müügist) ja 2015. aasta lõpuks oli Saksamaal kokku müüdud 2354 Model S-i.

Holland
Esimesed autod müüdi Hollandis 22. augustil 2013, Tesla Euroopa Harukontoris Tilburgis. 2013. aastal müüdi kokku 1194 autot. Pärast registreerimise maksuvabaduse lõppu kukkusid müügiarvud päris madalale, 2014. aasta esimese nelja kuuga müüdi vaid 262 autot. 2015. aastal müüdi 1805 autot. 2015. aasta detsembri seisuga on Model S, mida on müüdud 4382, Hollandi müüduim elektriauto.

Norra
Esimene auto müüdi Norras 7. augustil 2013. 2013. aasta augusti lõpuks olid avatud kuus esimest laadimisjaama Euroopas; need asusid Lyngdalis, Aurlandis, Dombås´s, Golis, Sundebrus ja Lillehammeris. Sel kuul müüdi 186 autot, mis oli elektriautode arvestuses Nissan Leafi (448) järel teine. Sama aasta septembris müüdi 616, mis oli Nissan Leafist üle ja moodustas 5,1% kogu riigi uute autode müügist. 

2013. aastal tekkis 5-kuuse ooteaja tõttu turg kasutatud autodele. Müük langes oktoobris 98 peale ja tõusis novembris jälle 527 peale, mis pani Model S-i kõigi autode müügi edetabelis Volkswagen Golfi järele. Detsembris oli Model S, mida müüdi 553, Norra müüduim auto turuosaga 4,9%. Kuigi seda müüdi vähem kui viis kuud, oli Tesla kogu 2013. aasta Norras müüdud autode edetabelis 20. turuosaga 1,6%. See tegi Norrast Tesla suurima turu Euroopas. 

Ka 2014. aasta märtsis oli Model S Norras müüduim, seda müüdi 1493, mis ületas Ford Sierra (mai 1986, 1453) 28 aastat püsinud uute autode ühe kuu müügi rekordi. 2014. aasta esimese kvartalis müüdi 2056 Model S-i, mis tegi Model S-ist sellel perioodil Norras müüduim auto. Model S-il oli sel perioodi 5,6% turuosa kõigist müüdud autodest ja 38,8% elektriautodest. 2014. aastal oli Model S Norras viies müüduim auto, seda müüdi 4040, mis oli kõigist uutest autodest 2,8%.

2014. aasta juuliks oli Norras müüdud kõige rohkem Teslasid (välja arvatud Ameerika ühendriigid), seal oli müüdud kuus keskmiselt 436 Model S-i (2013. aasta augustist). Ameerika Ühendriikides oli siis müüdud kuus 1630 Model S-i (alates 2012). 2015. aasta detsembriks moodustas Norra müük 9,4% Model S-ide kogumüügist. 2016. aasta aprilliks oli seal müüdud 10 871 autot.

Šveits
Müük algas 2013. aasta augustis ja selle aastanumbri sees müüdi kokku 213 autot. 2014. aastal oli Model S Šveitsis müüduim elektriauto, seda müüdi 496. 2015. aasta esimese seitsme kuuga müüdi Šveitsis 835 Model S-i, mis oli rohkem kui kõigi luksusautode (Mercedes-Benz S-klass, BMW 7. seeria ja Audi A6) müük samal perioodil. 2016. aasta juuniks oli müüdud 3060 autot, koos Liechtensteiniga.

Ühendkuningriik (Suurbritannia)
Müük algas 2014. aasta juunis, ja 2014. aastaga müüdi 698 Model S-i. Hinnad algasid 62 363 eurost, arvestamata 5773-eurost elektriautode ostutoetust. Model S-i omanikud on vabastatud ka ummikumaksust. 2016. aasta juuniks oli Suurbritannias müüdud 3312 autot. 2016. aasta esimesel poolel oli Suurbritannia Tesla suurim turg Euroopas, sest seal müüdi natuke rohkem Model S-e kui Norras, vastavalt 1263 ja 1248 autot.

Põhja-Ameerika

Kanada

Müük algas 2012. aasta detsembris. 2015. aasta detsembriks oli müüdud 3590 autot, see oli teine Chevrolet Volti (5415) järel (kõikidest elektriautodest, mis on Kanadas müüdud) ja Nissan Leafist (3198) ees. 2015. aastal oli Model S Kanadas müüduim elektriauto (müüdi 2010).

Mehhiko
Müük Méxicos algas 2015. aasta detsembris. Mehhikos ei ole esialgu kiirlaadimisjaamu.

Ameerika Ühendriigid
Esimene auto müüdi 2012. aasta 1. juunil. Ametlikult algas müük 22. juunil, selle puhul toimus Tesla tehases pidu. Esimesed 1000 toodetud autod olid Signature ja Signature Performance erimudelid 85 kWh akuga. 2015. aasta juuli alguses müüdi 50 000. auto. 

2012. aastal müüdi kokku 2650 autot. Ameerikas müüakse enim Model S-e Californias. 2013. aasta märtsis müüdi Californias 3000. Model S, siis oli see 50% Ameerika Ühendriikide müügist. 2013. aasta esimeses kvartalis oli Model S Ameerika Ühendriikides müüduim elektriauto, seda müüdi umbes 4900, teise kohal olnud Chevrolet Volti 4244. 2013. aastal oli Model S Ameerika Ühendriikides kõige vähem varastatud auto, 1000 müüdud auto kohta varastati 0,15 autot. Keskmiselt varastatakse Ameerika Ühendriikides 3,51 autot 1000 müüdud autost. 2013. aastal varastati kõige rohkem Honda Accordi (54 000), enamasti kuueaastasi või vanemaid autosid.

Edmunds.com-i sõnul oli 2013. aasta jaanuarist augustini Tesla Model S-il suur turuosa Ameerika Ühendriikide rikastes piirkondades. Atherton oli 15,4% turuosaga esimene, teine oli Los Altos Hills (11,9%) ja kolmas Portola Valley (11,2%). Sel perioodil müüdi Model S-i kõige rohkem 25-st kallist piirkonnast kaheksas. 2013. aastal müüdi 8347 autot, see pani Model S-i müüduim luksusautode edetabelis kolmas (Mercedes-Benz E-klassi ja BMW 5. seeria sedaanide järel), selle turuosa luksus- ja sportautode segmendis oli 9,8%. 2013. aasta novembriks oli 48% Model S-dest müüdud Californias. 2015. aasta esimese üheksa kuuga, kui müüdi 7736, oli Model S-i turuosa oma segmendis 11,4% ja see oli E-klassi (8583) ja 5. seeria (8207) järel kolmas. 2016. aasta esimeses kvartalis oli Model S oma kvartalis müüduim, 13,5% turuosaga (Californias).

2013. aastal müüdi kokku 18 650 autot, sel aastal oli Model S elektriautodest kolmas Chevrolet Volti (23 094) järel ja Nissan Leafi (22 610). 2013. aastal oli Model S suurte luksusautode segmendis müüduim, Mercedes-Benz S-klassi (13 303) ees. 2014. aastal müüdi 16 689 Model S-i, 10,5% vähem kui eelmisel aastal, aga Model S oli jälle elektriautodest kolmas.

2015. aastal oli Model S müüduim elektriauto, seda müüdi 25 502, teine oli Leaf (17 296) ja kolmas Volt (15 393). Model S oli ka müüduim suur luksusauto, ees sarnase hinnaga Mercedes-Benz S-klassist (21 934) ja BMW 7. seeriast (9292). 2015. aasta lõpuks oli Ameerika Ühendriikides müüdud peaaegu 60% kõigist müüdud Model S-idest. 2016. aasta juuniks on Ameerika Ühendriikides müüdud 74 861 Model S-i.

Omanikud
Tesla Model S-i omanikud on enamjaolt mehed ja keskmiselt 45 aastat vanad.

Tesla müügimudel
Tesla müüb oma autod otse klientidele ilma poode rajamata, kuid mõnes osariigis on see vajalik. Oma lähenemise toetamiseks on Tesla pidanud kohtuvõitlusi Ohios, New Jerseys ja New Yorgis. Viimastel aastatel on Ohios, New Jerseys, New Yorgis, Marylandis ja Pennsylvanias seadused muutunud, Tesla müügimudel on 2015. aasta märtsiks lubatud 22 Ameerika Ühendriikide osariigis (kokku on neid 51). 2015. aasta maiks on müügiprotseduur teistes osariikides, näiteks Texases, natuke erinev: Tesla müügimeestega hindade arutamist takistatakse, seetõttu toimub ost internetis ja maksud on ette makstud. Kohaletoomine omaniku aadressile on täpselt sama, mis teistes osariikides. Järelikult müüd Tesla väljaspool Ameerika Ühendriike oma autosid poodides, ja Ameerikas nii poodides kui ka suurtes poodides reklaamina.

Hinnad
2012. aasta juunis maksis Model S Signature 85 169 ja Signature Performance 94 097 eurot. 29. novembril 2012 teatas Tesla, et 2013. aastast suureneb hind 2232 € võrra. 2013. aastal maksis 60 kWh akupakk 8128 ja 85 kWh akupakk 10 713 eurot. 2014. aasta juunis maksis 60 kWh mudel 62 404, tavaline 85 kWh 71 332 ja 85 kWh Performance 83 384 eurot. 2015. aasta aprillis algas mudeli valik 70D (topeltmootor) mudeliga, mis maksis 66 957 €, siis tuli 85 kWh – 71 421 €, siis 85D – 75 885 € ja siis tippmudel P85D hinnaga 93 740 €. Kõik need hinnad on ilma Ameerika Ühendriikide maksudeta.

2016. aastal langes kõigi elektriautode (välja arvatud kasutatud Teslad) arvatav hind kasutatuna. Elektriautode hind langeks Nerdwalleti sõnul kolme aastaga 60–75%, tavalistel autodel 45–50%, Model S-il 40%.

Black Booki sõnul maksab kolm aastat vana Model S 62% oma hinnast uuena. Autolisti sõnul on 80 000 km sõitnud Model S-i hind keskmiselt 28% madalam, see on vähem, kui tavalistel autodel.

Ohutus

Ohutusseadmed
Tesla Model S on üks väheseid autosid, mis on saanud ohutuse eest viis tärni nii EuroNCAP-lt kui ka NHTSA-lt. Ainult kaks autot on 2011. aastast alates sama tulemuse saanud (siis tutvustas NHTSA oma praegust hindamisskeemi).

Esimene aku põleng
Esimene laialt tuntud Model S-i põlemine juhtus mõni minut pärast auto kokkupõrget metallirusudega Washington State Route 167 kiirteel Kentis 1.oktoobril 2013. Juht suutis Model S-i kiirteelt auto instruktsioone järgides minema sõita, seisma jätta ja sellest väljuda ilma vigastusteta. Ta kontakteerus ametivõimudega ja sellel ajal, kui ta neid ootas, hakkas auto esiosast tossu tulema. Juht ütles hiljem, et ta sõitis millelgi otsa. Tesla ütles, et auto läks põlema, sest üks selle 16-st akumoodulist läks vastu suurt metallist asja, ja et moodulite vahel on tulemüürid, mistõttu hakkas tossu tulema väiksest alast auto esiosas.

Mooduli lõhkus ilmselt mingisugune kõver tükk, mis oli kukkunud mingilt veoautolt õnnetuspaiga lähedal. Tesla teatas, et see tükk lõi 8-sentimeetrise läbimõõduga augu läbi auto 6 sentimeetri paksuse kaitse auto põhja all kasutades 25-tonnist jõudu. Sisseehitatud ventilatsiooniavad suunasid leegid autost eemale, et tuli ei jõuaks sõitjateruumi. Tesla sõnul järgisid tuletõrjujad tavalist protseduuri, suure hulga vee kasutamine leekide kustutamiseks oli õige, aga metallist tulemüüri augu tegemine, et tuleni jõuda, lubas tulel levida auto kapoti alla. Tesla teatas ka, et kuna akupakis on 10 korda vähem energiat kui bensiinipaagis, tekitab ühe mooduli põlemine 100 korda väiksema efekti kui tavalisel autol.

2013. aastal 24. oktoobril teatas NHTSA, et pärast kõigi saadavalolevate andmete läbivaatamist ei leidnud nad tõendeid, et Tesla akupõlengu põhjustas auto defekt või ohutusstandarditele mittevastamine. Aga järgmisel kuul alustas NHTSA 2013. aasta Tesla Model S-ide ohutuse hindamist, et kindlaks määrata potentsiaalsed riskid autode veermikus. 2014. aasta 28. märtsil sulges NHTSA uurimise ja kinnitas, et uus titaanist autoalune kaitse, alumiiniumist kaitseplaadid ja suurendatud kliirens peaksid vähendama vigastusi auto alumisele osale ja selle põhjustatud põlenguid.

Järgmised põlengud
6. novembril 2013 puhkes veel üks tulekahju pärast ühe Model S-i puksiirikonksuga pihta saamist kiirteel, mis kahjustas auto põhja. Nende juhtumite tõttu pidi Tesla oma autode garantiid laiendama, et see kataks ka põlengud, ja paigaldama tarkvaramuudatuse, mis suurendas kiirteel sõites kliirensit.

Veel üks põleng toimus 2014. aasta veebruari alguses Torontos, Kanadas. Model S oli pargitud garaaži ja ei laadinud, kui põleng algas. Tule põhjus pole teada. Tesla sõnul ei tea nad selle põlengu täpset põhjust, aga on kindlaks määratud, et põleng ei tekkinud akust ega laadimissüsteemist kuna need ei olnud põlenud.

2014. aasta 6. juunist ehitatud autokeredel on kõik agregaadid kaitstud kolmekordse auto all oleva kaitsega. Olemasolevad autod rekonstrueeriti tagasikutsumise raames või korralise hoolduse ajal.

2016. aasta 1. jaanuaril süttis järelevalveta kiirlaadinud 2014. aasta Model S. Auto hävis täielikult, aga keegi ei saanud viga. Tuli levis aeglaselt ja omanik jõudis auto laadimast ära võtta. Norra Õnnetuste Uurimise Ameti uurimus teatas, et tuli pärines autost. 2016. aasta märtsis teatas Tesla, et nende enda uurijad avastasid, et tule põhjustas lühis auto jaotuskarbis, aga kahju suurus ei lasknud neil täielikku põhjust välja uurida. Tesla teatas ka, et kiirlaadija avastas lühise ja lõpetas laadimise ja et tulevikus suudab Model S-i tarkvara lühise korral laadimise lõpetada.

Tagasikutsumised
20. novembril 2015 kutsus Tesla tagasi kõik 90 000 müüdud Model S-i üle maailma (tulemine oli vabatahtlik), et kontrollida võimaliku defekti autode turvavöödes. Probleem avastati ühel kliendil Euroopas novembril alguses. Uuringuga ei suudetud tuvastada probleemi peamist põhjust ja firma otsustas kõik autod üle vaadata. Tesla sõnul pole vea tõttu ühtegi õnnetust ega vigastusi juhtunud.

Tunnustus

Auhinnad
 2013 AutoGuide.com-i lugejate aasta auto
 2013 Maailma aasta roheline auto
 2013 Automobile Magazine'i aasta auto (ühehäälse otsusega)
 2012 CNET-i aasta auto 
 Consumer Reports andis Model S-ile 103 punkti 100-st, kõige kõrgema skoori läbi aegade.
 Consumer Reportsi 2013. aasta omanike rahulolu-uuringus sai Model S 99 punkti sajast, kõige kõrgema skoori läbi aegade. 2014. aasta võitis Model S jälle sellesama uuringu, siis sai see 98 punkti.
 Consumer Reports leidis 2014. aastal, et Model S on tiitli "Parim ost" vääriline 260 hiljuti testitud auto seast. Ajakiri nimetas Model S-i "tehnoloogiliseks jõuks, mis on kallis, aga tulvil innovaatilisusest". 2013. aasta andsid nad Model S-ile 103 punkti sajast.
 2013 Green Car Reportsi "Parim ost"
 2013 Motor Trendi aasta auto, samuti ühehäälne otsus, esimene aasta auto ajakirja ajaloos, mis ei olnud sisepõlemismootoriga
 2013 Natural Resources Canada EcoENERGY võitja suurte autode kategoorias
 2012 Popular Science'i suur auhind, võitja parima uue auto kategoorias
 2012 Time Magazine'i 25 parima leiutise nimekirja jõudmine
 2013 Yahoo! Autos – aasta auto
 2015 American Automobile Associationi Roheliste Autode Ostujuhis esimene koht (P85D)
 2014 AAA Green Car Guide'i esikoht

Läbisõidurekordid
2015. aasta augustiks oli Model S-i läbisõidurekord ühe laadimisega 728 kilomeetrit. Selle püstitasid norralane Bjørn Nyland ja ta sõber, Morgan Tørvolt väiksel maatükil ühe kiirlaadija läheduses Rødekros, Taanis. Nad kasutasid hypermilingu tehnikaid nagu ainult eesmootori kasutamine, väike kiirus (39 km/h) ja konditsioneeri mittekasutamine. Eelmine rekord oli 685 kilomeetrit ja selle tegi Bruno Bowden 2013. aasta 14. märtsi ööl. Esimese rekordi, 681 km, püstitasid 2012. aasta novembris David ja Adam Metcalf. Neid üritusi inspireeris Elon Muski kirjutatud blogi Tesla Model S-i planeeritud sõiduulatuse ja säästlikkuse kohta, kus pakuti auhinda igale, kes sõitis üle 640 km ilma laadimata, arvati, et 85 kWh mudel teeb selle ideaalolukorras püsivalt 58 km/h sõites.

Vastuolud

Sõiduulatuse piirang
2013. aasta 8. veebruaril avaldas New York Times John M. Broderi kirjutatud ülevaate reisist Washingtonist Bostonisse, kasutades Tesla kiirlaadijate võrku. Sel ajal oli võrgustikus vaid kaks jaama idarannikul. Broder avaldas mitu halba asja aku kestuse kohta külma ilmaga ja vahemaast laadijate vahel. Reis lõppes Model S-i pukseerimisega Milfordi, Connecticuti laadimisjaama.

Tesla vastas, avaldades Broderi auto aku laetuse taseme ja sõidukiiruse logid, mis rääkisid Broderile paljudes faktides vastu. Tesla arvas, et Broderi käitumine põhjustas auto ebaõnnestumise. Broder vastas kriitikale oma blogis ja ütles, et kiiruste erinevused võisid olla põhjustanud auto 19-tollised veljed standardsete 21-tolliste asemel. Keset vaidlust taasesitas CNN-i reporter Broderi reisi ilma akut kurnamata. Aga kahe erineva reisi vahel oli kaks põhilist erinevust: ilm oli umbes 6 kraadi soojem ja CNN tegi reisi ühe päevaga; the Times lasi autol öösel seista, ilma laadimata. CNBC reporter tegi samuti reisi ühe päevaga ilma probleemideta. Ühe nädala pärast tegi ka grupp Teslade omanikke reisi ilma probleemideta läbi. Üks omanik hilines, kuna ta auto ei laadinud ja vajas kahte püsivarauuendust.

2013. aasta 18. veebruaril avaldas New York Timesi toimetaja Margaret Sullivan ajalehes märkuse, et Broder oli oma sõidust teinud juhuslike ja ebatäpseid märkmeid ja ei kasutanud ekspertide hinnanguid, aga ta väitis, et artikkeloli kirjutatud heauskselt. Ta väitis ka, et Broderi auto logid olid kohati üsna eksitavad.

2014. aasta juulis ja septembris tegid sõltumatu Saksamaa autoajakiri, TÜV (Saksamaa Tehnoülevaatuse Assotsiatsioon) ja Teslade omanikud testi, mis avalikustas probleemid aku sooritusvõimega. Ajakirja sõnul ei võtnud Tesla vastu taotlust kordustestiks ja keeldus autosid andmast. Saksamaa kirjastuse Die Weltkorraldatud uuring toetas saavutatud tulemusi.

NHTSA ohutuim auto
19. augustil 2013 teatas Tesla NHTSA ohutusandmetele toetudes oma pressiteates, et Model S sai parima ohutushinnangu läbi aegade. Tesla teatas, et NHTSA ei anna hindeid üle viie, aga ohutushindeid üle viie salvestatakse kokkuvõtlikus Auto Ohutushindes (VSS), mis saadetakse autotootjatele, kus Model S saavutas uue rekordi, 5,4 punkti. Mõne päeva pärast lükkas NHTSA Tesla uudise ümber, selgitades, et Model S-i hinne oli võrdne kõigi viis tärni saanud autodega, ja ütles, et Tesla ei järginud nende reklaamisuuniseid.

Seismisest tingitud võimsusekadu
Süsteemitarkvara vanematel versioonidel hakkas jõud kaduma, kui autot ei kasutatud, akud kaotasid üleöö 4,5 kWh. Süsteemitarkvara versioon 5.8 (v1.49.30), mis vallandati 2013. aasta 12. detsembril, vähendas energiakadu 1,1 kWh-ni (või 4,82 km sõiduulatuses). 2014. aasta jaanuaris avastas Björn Nyland, Model S-i omanik Norras, 20-protsendilise sõiduulatuse vähenemise 27-päevase seismise ajal, sõiduulatus vähenes 101 km, 3,7 km päevas, auto oli külmas ja laadimiskaablit ei olnud küljes.

Consumer Reports loobub soovitamisest
2015. aasta oktoobris, kaks kuud pärast Tesla nimetamist parimaks autoks, mida nad testinud on, keeldus Consumer Reports Model S-i soovitamast, viidates liiga paljudele kaebustele omanikelt. Kaebused suurenesid väikestelt, nagu vales kohas olevad uksed ja kriuksuv kere, rasketele, nagu kogu veermiku vahetus ja kinnikiilunud ukselingid. Tesla aktsiad kukkusid 15%, nii Consumer Reportsi kui ka murede tõttu Model X-iga. Ka Edmunds.com leidis oma pikas testis kvaliteedi ja ohutuse vigu. Mõlemad, nii Edmunds kui ka Consumer Reports teatasid vigadest, auto isegi jäi vahel lihtsalt seisma.

Võimsuse mittevastavus tehaseandmetele
P85D Insane'il on Tesla sõnul 691 hobujõudu, aga mõnede omanike sõnul on nad dünostendil erinevates oludes kätte saanud 20 protsenti vähem võimsust.

Tootjad on Euroopa Liidu seaduste kohaselt kohustatud avaldama võimsuse täisgaasil, aga ei pea avaldama aku poolt piiratud võimsust. Teised seadmed peab eemaldama, või nende võimsuse mootori omale lisama. tegelik saadavalolev võimsus sõltub paljudest asjadest, nagu see oli tavaautodel kuni 1972; nendel võis võimsus olla 25–30% väiksem kui antud.

2015. aasta novembriks näitab Tesla koduleht, et P85D-l on 463 hobujõudu, 532 Ludorciousi versiooniga.

Autonoomsuse piiratus
Model S-i autonoomsetel omadustel nagu Autosteer (Isepööramine) ja Traffic-Aware Cruise Control (liiklusteadlik kiirushoidik) on piiranguid, mis on viinud avariideni, kui juht tähele ei pane. Tesla hoiatab auto kasutusjuhendis, et juhid peavad alati olema valmis ohtlikeks teeoludeks ja ei tohiks avarii vältimisel kiirushoidikut usaldada, kuna süsteem ei pruugi seisvaid sõidukeid, jalgrattaid, jalakäijaid või muid objekte tuvastada. Aga kriitikud nagu Andrew Ng on süüdistanud Teslat vastutustundetuses selliste piirangutega toodet müües.

Model S-i elektrikulu
2016. aasta märtsi alguses avalikustas Stuff Magazine VICOM, Ltd Singapuri Transpordiliidu nimel tehtud testis oli leitud 2014. aasta Model S-i energiakuluks 444 Wh/km, mis oli suurem kui Ameerika Ühendriikide Keskkonnaameti saadu, 236 Wh ja Tesla saadud 181 Wh. Selle tõttu kehtestati Model S-ile süsinikumaks 10 013 €, mis tegi Singapurist ainsa riigi maailmas, kus elektriauto eest peab maksma keskkonnamaksu. Transpordiliit õigustas seda, väites, et nad pidid arvestama ka tootmisel õhku paisatud süsihappegaasi ja seega on ka elektrivõrgu saastatuse faktor 0,5 g/Wh lisati energiakulusse, aga Tesla vaidles sellele vastu, öeldes, et kui arvestada bensiini täiustamisel, puhastamisel ja laialivedamisel tekkinud saastet, siis tekitab Model S keskmisest bensiinimootoriga autost kolm korda vähem saastet.

Hiljem samal kuul teatas Transpordiliit, et VICOMi saastetestide labor töötab koos Tesla inseneridega, et kindlaks teha, kas tehtud testis oli viga, ja Tesla teatas, et nad on kindlad, et jõuavad kiiresti lahenduseni.

Viited

Allikad
 https://en.wikipedia.org/wiki/Tesla_Model_S

Elektriautod
Sõiduautomudelid
Model_S